# Maverick Viñales Ruiz

Maverick Viñales Ruiz (Figueres, 12 de gener de 1995) és un pilot de motociclisme català que va ser campió del món de Moto3 el 2013. Des del 2015 competeix al mundial de MotoGP, on quedà en tercera posició final en dues temporades (2017 i 2019). Viñales és l'únic pilot a haver guanyat mai Grans Premis de MotoGP amb tres fabricants diferents (Suzuki, Yamaha i Aprilia).
El seu cosí, Isaac Viñales, és també pilot professional de motociclisme, mentre que un altre cosí seu, Dean Berta Viñales, es va morir el 2021 a quinze anys en un accident a Jerez durant el campionat del món de Supersport 300.

## Carrera esportiva
### Primers anys

Nascut a Figueres, Viñales ha viscut la major part de la seva vida a Roses. Va començar a competir en curses de minimotos a només tres anys i després passà a fer-ho en motocròs. El 2002 va canviar a les curses de velocitat i en disputà el campionat de Catalunya de 50cc. Tot seguit, competí fins al 2006 amb èxit en curses de 70cc amb motocicletes Metrakit. El 2007 fou campió de Catalunya de 125cc (categoria aleshores anomenada "PreGP125") i repetí l'èxit el 2008. Aquell any guanyà també el Mediterranean Trophy.
El 2009 debutà al campionat d'Espanya de velocitat (CEV) en categoria 125GP dins l'equip Blusens-BQR com a company de Miguel Oliveira i hi acabà subcampió per només quatre punts de diferència, esdevenint així "Debutant de l'any". Durant la temporada obtingué diversos podis, entre ells una victòria per gairebé quatre segons al circuit de Jerez. Casualment, coincidí a les curses amb el seu cosí Isaac, que corria amb un altre equip i que va quedar quart al campionat. El 2010, a quinze anys, Maverick va guanyar el campionat d'Espanya i el seu cosí (que mentrestant havia tingut l'oportunitat de participar en algunes curses del mundial) es va classificar en sisè lloc; a finals d'any, Maverick Viñales va guanyar també el Campionat d'Europa de 125cc, disputat a una sola cursa a Albacete.

### Mundial de 125cc i Moto3

Maverick Viñales va debutar al mundial de 125cc l'any 2011, contractat per l'equip Aprilia Pev-Blusens-SMX-Paris Hilton, com a company de Sergio Gadea. El 15 de maig, en la seva quarta cursa, va aconseguir la seva primera victòria al mundial en vèncer a Le Mans després d'avançar a Nico Terol a l'últim revolt. Després va ser segon al Gran Premi de Catalunya i va obtenir la pole position al Gran Premi de Gran Bretanya, tot i que es retirà després a la cursa. Al Gran Premi dels Països Baixos va obtenir la seva segona victòria després de sortir des de la pole. Al Gran Premi d'Itàlia fou tercer i repetí resultat al Gran Premi d'Alemanya després de sortir des de la pole. Tornà al podi una vegada més, en segona posició, al Gran Premi d'Indianapolis. Al Gran Premi d'Aragó fou tercer. Guanyà al Gran Premi de Malàisia i a la darrera cursa de la temporada, el Gran Premi de la Comunitat Valenciana. Va acabar la temporada en tercer lloc, cosa que el convertí en el Rookie of the Year (debutant de l'any) de la categoria.
El 2012 va córrer amb el mateix equip a la nova classe de Moto3, substituta dels 125cc, pilotant una FTR M312. Va aconseguir cinc victòries, dos segons llocs i cinc pole positions i acabà la temporada en tercera posició. El 19 d'octubre, a la vigília dels entrenaments lliures del Gran Premi de Malàisia, Viñales es va negar a córrer acusant l'equip de donar-li una moto poc competitiva.
El 2013 passà a l'equip Calvo, que li confià una KTM RC 250 GP. La seva companya d'equip fou Ana Carrasco. Viñales obtingué tres victòries, vuit segons llocs i quatre de tercers, a més de dues poles. El 10 de novembre, gràcies a la victòria al Gran Premi de la Comunitat Valenciana combinada amb el tercer lloc d'Àlex Rins i la caiguda de Luis Salom, Viñales es va proclamar campió del món de Moto3.

### Moto2

El 2014 va passar a Moto2 pilotant la Kalex de l'equip Pons HP 40 com a company de Luis Salom. Va obtenir quatre victòries, quatre segons llocs i un de tercer i acabà la temporada en tercera posició final.

### MotoGP
#### Suzuki (2015-2016)

El 2015 va debutar a la categoria de MotoGP amb l'equip Suzuki Ecstar, on tenia de company Aleix Espargaró. Va tancar la temporada en el dotzè lloc final. El 2016 es va mantenir en el mateix equip i va obtenir tres tercers llocs i una victòria (al Gran Premi de Gran Bretanya). Va acabar la temporada en quarta posició.

#### Yamaha (2017-2021)

El 2017 va deixar Suzuki per unir-se a Valentino Rossi dins l'equip oficial de Yamaha, ocupant el lloc de Jorge Lorenzo. El 26 de març va guanyar el Gran Premi de Qatar, en el seu debut amb la marca d'Iwata; va repetir l'èxit el 9 d'abril següent, al Gran Premi de l'Argentina. Després, a França, va aconseguir la seva tercera i última victòria de la temporada havent sortit des de la pole position. En la resta del campionat va obtenir dos segons llocs i dos de tercers i va acabar el campionat en tercer lloc final. El 2018 va guanyar el Gran Premi d'Austràlia, va quedar segon al Gran Premi de les Amèriques i va obtenir tres tercers llocs, acabant la temporada en quarta posició.
El 2019 va abandonar el número 25 com a dorsal per passar a dur el 12. Va aconseguir dues victòries, un segon lloc i quatre de tercers. Al Gran Premi de Catalunya va ser víctima, juntament amb Rossi i Andrea Dovizioso, de l'accident provocat per Jorge Lorenzo. Va acabar la temporada en tercer lloc. El 2020 va aconseguir una victòria al Gran Premi d'Emília-Romanya i dos segons llocs i va acabar la temporada en sisena posició.
El 2021, després del pas de Rossi a l'equip satèl·lit Petronas Yamaha SRT, Viñales es trobà Fabio Quartararo com a nou company d'equip. Va guanyar a Qatar i va obtenir una pole al Gran Premi dels Països Baixos (on després va acabar segon darrere de Quartararo). El 28 de juny es va oficialitzar la rescissió del contracte entre Viñales i l'equip oficial Yamaha un cop acabada la temporada, trencant doncs l'associació amb el fabricant un any abans del previst; malgrat tot, el 12 d'agost, Viñales va ser suspès per Yamaha unes hores abans del Gran Premi d'Àustria, acusat d'haver fet canvis irregulars a la seva moto durant la ronda anterior a Estíria. Quatre dies després es va oficialitzar el proper pas de Viñales a l'equip oficial d'Aprilia per a la temporada 2022.

#### Aprilia (2021-2024)

El 20 d'agost de 2021, Yamaha va anunciar la rescissió consensuada del contracte amb el pilot, amb efecte immediat, com a conseqüència dels fets d'Estíria. Onze dies després Viñales va provar per primera vegada l'Aprilia RS-GP a Misano; l'endemà, el fabricant italià va fer oficial l'entrada anticipada del català a l'equip a partir del proper Gran Premi d'Aragó; Viñales prengué el relleu a l'equip de Lorenzo Savadori i s'hi trobà com a company a Aleix Espargaró, amb qui ja havia compartit equip durant l'etapa amb Suzuki. Al final de la temporada no va participar al Gran Premi de les Amèriques, afectat pel dol de la mort del seu cosí Dean Berta Viñales uns dies abans en el campionat del món de Supersport 300. Maverick va acabar el campionat del 2021, al qual hi va córrer primer amb Yamaha i després amb Aprilia, en desena posició final.
El 2022 va començar la seva primera temporada completa a l'equip oficial d'Aprilia. Al Gran Premi dels Països Baixos va aconseguir el seu primer podi amb la marca. Tornà a pujar al podi a Silverstone i Misano, acabant el campionat en onzena posició. El 2023 va aconseguir tres podis en cursa, tots ells segons llocs, i dos podis més en les curses Sprint de dissabte -una novetat introduïda aquella temporada-, tots dos tercers llocs; també va aconseguir la pole position al Gran Premi de la Comunitat Valenciana, cosa que no aconseguia de feia més de dos anys, aconseguint tancar la classificació general del mundial en la setena posició, per darrere d'Espargaró.
El 2024 guanyà la seva primera cursa Sprint a Portugal. En el següent Gran Premi, el de les Amèriques, protagonitzà el cap de setmana amb pole i victòries tant a la cursa Sprint de dissabte com a la de diumenge: tornà a triomfar després de més de tres anys. L'èxit d'Austin entrà als annals del campionat en ser Viñales el primer pilot de l'era de MotoGP capaç de guanyar un Gran Premi amb tres fabricants diferents (Suzuki, Yamaha i Aprilia).

#### KTM (2025-)

El 13 de juny de 2024 es va anunciar el seu retorn, després de dotze anys, a KTM a partir de la temporada del 2025 dins l'equip satèl·lit Tech 3, on tindrà Enea Bastianini de company.

## Vida personal

El seu nom, Maverick, li ve del protagonista de la pel·lícula Top Gun de 1986, el Tinent Pete "Maverick" Mitchell, interpretat per Tom Cruise. Als seus pares els va agradar tant la pel·lícula que van decidir posar aquest nom al seu primer fill, que va néixer nou anys després. Viñales ha lluït en algun Gran Premi un casc decorat amb els mateixos colors que els que duia Tom Cruise a la pel·lícula.
Des de l'estiu del 2015 fins al gener del 2017, Maverick Viñales va mantenir una relació sentimental amb la campiona del món de motocròs femení italiana Kiara Fontanesi. El febrer del 2021, Viñales es va casar amb Raquel Subirá, amb qui va tenir una filla, Nina, al maig. La família estiueja sovint a Roses.

## Resultats al Mundial de motociclisme
### Per temporada

| Temporada | Categoria | Moto | Equip | Curses | Victòries | Podis | Poles | FLaps | Pts | Posició | Títols |
| 2011 | 125cc | Aprilia RSA 125 | Blusens by Paris Hilton Racing | 17 | 4 | 9 | 3 | 3 | 248 | 3r | – |
| 2012 | Moto3 | FTR M312 | Blusens Avintia | 15 | 5 | 7 | 5 | 1 | 207 | 3r | – |
| 2013 | Moto3 | KTM RC250GP | Team Calvo | 17 | 3 | 15 | 2 | 3 | 323 | 1r | 1 |
| 2014 | Moto2 | Kalex Moto2 | Paginas Amarillas HP 40 | 18 | 4 | 9 | 1 | 5 | 274 | 3r | – |
| 2015 | MotoGP | Suzuki GSX-RR | Team Suzuki Ecstar | 18 | 0 | 0 | 0 | 0 | 97 | 12è | – |
| 2016 | MotoGP | Suzuki GSX-RR | Team Suzuki Ecstar | 18 | 1 | 4 | 0 | 2 | 202 | 4t | – |
| 2017 | MotoGP | Yamaha YZR-M1 | Movistar Yamaha MotoGP | 18 | 3 | 7 | 5 | 4 | 230 | 3r | – |
| 2018 | MotoGP | Yamaha YZR-M1 | Movistar Yamaha MotoGP | 18 | 1 | 5 | 1 | 2 | 193 | 4t | – |
| 2019 | MotoGP | Yamaha YZR-M1 | Monster Energy Yamaha MotoGP | 19 | 2 | 7 | 3 | 1 | 211 | 3r | – |
| 2020 | MotoGP | Yamaha YZR-M1 | Monster Energy Yamaha MotoGP | 14 | 1 | 3 | 3 | 0 | 132 | 6è | – |
| 2021 | MotoGP | Yamaha YZR-M1 | Monster Energy Yamaha MotoGP | 10 | 1 | 2 | 1 | 1 | 95 | 10è | – |
| 2021 | MotoGP | Aprilia RS-GP | Aprilia Racing Team Gresini | 5 | 0 | 0 | 0 | 0 | 11 | 10è | – |
| 2022 | MotoGP | Aprilia RS-GP | Aprilia Racing | 20 | 0 | 3 | 0 | 0 | 122 | 11è | – |
| 2023 | MotoGP | Aprilia RS-GP | Aprilia Racing | 20 | 0 | 3 | 1 | 1 | 204 | 7è | – |
| 2024 | MotoGP | Aprilia RS-GP | Aprilia Racing | 20 | 1 | 1 | 1 | 1 | 190 | 7è | – |
| Total | Total | Total | Total | 247 | 26 | 75 | 26 | 24 | 2739 | | 1 |

### Per categoria

| Categoria | Temporada | 1a Cursa | 1r Podi | 1a Victòria | Curses | Victòries | Podis | Poles | FLaps | Pts | Títols |
| 125cc | 2011 | 2011 Qatar | 2011 França | 2011 França | 17 | 4 | 9 | 3 | 3 | 248 | 0 |
| Moto3 | 2012–2013 | 2012 Qatar | 2012 Qatar | 2012 Qatar | 32 | 8 | 22 | 7 | 4 | 530 | 1 |
| Moto2 | 2014 | 2014 Qatar | 2014 Amèriques | 2014 Amèriques | 18 | 4 | 9 | 1 | 5 | 274 | 0 |
| MotoGP | 2015–actualitat | 2015 Qatar | 2016 França | 2016 Gran Bretanya | 180 | 10 | 35 | 15 | 12 | 1687 | 0 |
| Total | 2011–actualitat | 2011–actualitat | 2011–actualitat | 2011–actualitat | 247 | 26 | 75 | 26 | 24 | 2739 | 1 |

### Curses per any

Barem de puntuació de 1993 ençà:
| Posició | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 |
| Cursa | 25 | 20 | 16 | 13 | 11 | 10 | 9 | 8 | 7 | 6 | 5 | 4 | 3 | 2 | 1 |
| Sprint | 12 | 9 | 7 | 6 | 5 | 4 | 3 | 2 | 1 | | | | | | |
* ↑ La cursa Sprint va ser introduïda la temporada del 2023
(Ids. Grans Premis | Llegenda) (Curses en negreta indiquen pole; curses en itàlica indiquen volta ràpida; les posicions en superíndex són les de la cursa Sprint)
| Any | Categoria | Moto | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | 19 | 20 | Pos | Pts |
| 2011 | 125cc | Aprilia | QAT 9 | ESP Ret | POR 4 | FRA 1 | CAT 2 | GBR Ret | NED 1 | ITA 3 | GER 3 | CZE 6 | INP 2 | SM 7 | ARA 3 | JPN 4 | AUS 8 | MAL 1 | VAL 1 | | | | 3r | 248 |
| 2012 | Moto3 | FTR Honda | QAT 1 | ESP 6 | POR 2 | FRA Ret | CAT 1 | GBR 1 | NED 1 | GER 17 | ITA 1 | INP Ret | CZE 4 | SM 5 | ARA DNS | JPN 2 | MAL WD | AUS Ret | VAL 8 | | | | 3r | 207 |
| 2013 | Moto3 | KTM | QAT 2 | AME 2 | ESP 1 | FRA 1 | ITA 3 | CAT 3 | NED 2 | GER 3 | INP 3 | CZE 2 | GBR 4 | SM 2 | ARA 2 | MAL 5 | AUS 2 | JPN 2 | VAL 1 | | | | 1r | 323 |
| 2014 | Moto2 | Kalex | QAT 4 | AME 1 | ARG Ret | ESP 5 | FRA 4 | ITA 9 | CAT 2 | NED 2 | GER 5 | INP 2 | CZE 6 | GBR 3 | SM 4 | ARA 1 | JPN 2 | AUS 1 | MAL 1 | VAL Ret | | | 3r | 274 |
| 2015 | MotoGP | Suzuki | QAT 14 | AME 9 | ARG 10 | ESP 11 | FRA 9 | ITA 7 | CAT 6 | NED 10 | GER 11 | INP 11 | CZE Ret | GBR 11 | SM 14 | ARA 11 | JPN Ret | AUS 6 | MAL 8 | VAL 11 | | | 12è | 97 |
| 2016 | MotoGP | Suzuki | QAT 6 | ARG Ret | AME 4 | ESP 6 | FRA 3 | ITA 6 | CAT 4 | NED 9 | GER 12 | AUT 6 | CZE 9 | GBR 1 | SM 5 | ARA 4 | JPN 3 | AUS 3 | MAL 6 | VAL 5 | | | 4t | 202 |
| 2017 | MotoGP | Yamaha | QAT 1 | ARG 1 | AME Ret | ESP 6 | FRA 1 | ITA 2 | CAT 10 | NED Ret | GER 4 | CZE 3 | AUT 6 | GBR 2 | SM 4 | ARA 4 | JPN 9 | AUS 3 | MAL 9 | VAL 12 | | | 3r | 230 |
| 2018 | MotoGP | Yamaha | QAT 6 | ARG 5 | AME 2 | ESP 7 | FRA 7 | ITA 8 | CAT 6 | NED 3 | GER 3 | CZE Ret | AUT 12 | GBR C | SM 5 | ARA 10 | THA 3 | JPN 7 | AUS 1 | MAL 4 | VAL Ret | | 4t | 193 |
| 2019 | MotoGP | Yamaha | QAT 7 | ARG Ret | AME 11 | ESP 3 | FRA Ret | ITA 6 | CAT Ret | NED 1 | GER 2 | CZE 10 | AUT 5 | GBR 3 | SM 3 | ARA 4 | THA 3 | JPN 4 | AUS Ret | MAL 1 | VAL 6 | | 3r | 211 |
| 2020 | MotoGP | Yamaha | ESP 2 | ANC 2 | CZE 14 | AUT 10 | STY Ret | SM 6 | EMI 1 | CAT 9 | FRA 10 | ARA 4 | TER 7 | EUR 13 | VAL 10 | POR 11 | | | | | | | 6è | 132 |
| 2021 | MotoGP | Yamaha | QAT 1 | DOH 5 | POR 11 | ESP 7 | FRA 10 | ITA 8 | CAT 5 | GER 19 | NED 2 | STY NC | AUT | GBR | | | | | | | | | 10è | 106 |
| 2021 | MotoGP | Aprilia | | | | | | | | | | | | | ARA 18 | SM 13 | AME | EMI 8 | ALR 16 | VAL 16 | | | 10è | 106 |
| 2022 | MotoGP | Aprilia | QAT 12 | INA 16 | ARG 7 | AME 10 | POR 10 | ESP 14 | FRA 10 | ITA 12 | CAT 7 | GER Ret | NED 3 | GBR 2 | AUT 13 | SM 3 | ARA 13 | JPN 7 | THA 7 | AUS 17 | MAL 16 | VAL Ret | 11è | 122 |
| 2023 | MotoGP | Aprilia | POR 2$^5$ | ARG 12$^7$ | AME 4 | ESP Ret$^7$ | FRA Ret$^9$ | ITA 12 | GER Ret | NED Ret$^7$ | GBR 5$^3$ | AUT 6$^8$ | CAT 2$^3$ | SM 5$^6$ | IND 8$^8$ | JPN 19$^9$ | INA 2$^4$ | AUS 11 | THA Ret | MAL 11 | QAT 4$^6$ | VAL 10$^4$ | 7è | 204 |
| 2024 | MotoGP | Aprilia | QAT 10$^9$ | POR Ret$^1$ | AME 1$^1$ | ESP 9 | FRA 5$^3$ | CAT 12$^8$ | ITA 8$^5$ | NED 5$^3$ | GER 12$^7$ | GBR 13$^8$ | AUT 7 | ARA Ret | SM 16 | EMI 6 | INA 6$^7$ | JPN Ret$^9$ | AUS 8 | THA 7 | MAL 7 | SLD 15 | 7è | 190 |

## Referències

* 1 2 3 Nugnes, Matteo. «MotoGP | Vinales nella storia ad Austin: è il primo a vincere con tre marchi» (en italià). Motorsport Network, 14-04-2024.
* ↑ Glon, Vincent. «La course moto en Famille...» (en francès). Racingmemo, 23-04-2011.
* ↑ «Muere el piloto Dean Berta, de 15 años y primo de Maverick Viñales tras un accidente en Jerez» (en castellà). El Periódico de Catalunya, 25-09-2021. [Consulta: 26 setembre 2021].
* ↑ «Dean Berta Viñales non ce l'ha fatta» (en italià). Dorna Sports S.L., 25-09-2021.
* ↑ «Maverick Viñales ja passeja el nom de Roses arreu del món». horanova.cat, 14-06-2022. [Consulta: 13 setembre 2024].
* ↑ «Maverick Viñales guanya a Le Mans en un emocionant final». tramuntanatv.com. Tramuntana TV, 15-05-2011. [Consulta: 24 maig 2011].
* ↑ «SuperMartxé VIP by Paris Hilton Racing Team» (PDF) (en anglès). SuperMartXé p. 11. Piensa en Verde Agency. Arxivat de l'original el 25 de gener 2011. [Consulta: 17 maig 2011].
* ↑ «Campeonato de España de Velocidad, Circuito de Jerez – 125GP: Clasificacion oficial de carrera» (PDF) (en castellà). CEV Buckler. Dorna Sports, 07-06-2009. Arxivat de l'original el 12 de setembre 2011. [Consulta: 17 maig 2011].
* ↑ «Le classifiche del campionato spagnolo 2009» (en anglès). RFME, 22-11-2009. Arxivat de l'original el 3 d’octubre 2022. [Consulta: 29 desembre 2012].
* ↑ «Le classifiche del campionato spagnolo 2010» (en anglès). RFME, 21-11-2010. Arxivat de l'original el 3 d’octubre 2022. [Consulta: 29 desembre 2012].
* ↑ Glon, Vincent. «La classifica dell'Europeo 2010» (en francès). Racingmemo, 23-04-2011.
* ↑ «Viñales è matematicamente 'Rookie of the Year'» (en italià). Dorna Sports S.L., 18-11-2011. Arxivat de l'original el 24 de juny 2012. [Consulta: 29 desembre 2012].
* ↑ Aglio, Matteo. «Clamoroso? Viñales lascia il Team» (en italià). Buffer Overflow S.r.l., 19-10-2012.
* ↑ Calandri, Massimo. «MotoGp, in Australia vince Vinales. Iannone secondo, Dovizioso terzo» (en italià). GEDI Gruppo Editoriale S.p.A., 28-10-2018.
* ↑ «MotoGP 2020 - World Championship Classification» (en anglès). Dorna Sports S.L., 22-11-2020.
* ↑ Caramia, Christian. «MotoGP, clamoroso: Yamaha ha sospeso Maverick Vinales» (en italià). Conti editor S.r.l., 12-08-2021.
* ↑ «Viñales all'Aprilia: ufficiale l'accordo fra lo spagnolo e la Casa di Noale» (en italià). RCS MediaGroup S.p.A., 16-08-2021.
* ↑ «Yamaha and Maverick Vinales End 2021 Agreement» (en anglès). Dorna Sports S.L., 20-08-2021.
* ↑ «Viñales set to make Aprilia debut at Aragon Grand Prix» (en anglès). Dorna Sports S.L., 01-09-2021.
* ↑ «MotoGP, morte del cugino, Viñales salta il GP di Austin: "Grazie Aprilia per aver capito"» (en italià). RCS MediaGroup S.p.A., 29-09-2021.
* ↑ «MotoGP 2021 - World Championship Classification» (en anglès). Dorna Sports S.L., 14-11-2021.
* ↑ Caregnato, Marco. «MotoGP, rivincita Bagnaia, trionfo ad Assen? Bezzecchi 2º, Viñales primo podio Aprilia» (en italià). Buffer Overflow S.r.l., 26-06-2022.
* ↑ «MotoGP 2022 - World Championship Classification» (en anglès). Dorna Sports S.L., 06-11-2022.
* ↑ Zunino, Serena. «MotoGP 2023, Vinales in pole position a Valencia davanti a Bagnaia» (en italià). Unibeta S.r.l., 25-11-2023.
* ↑ «MotoGP 2023 - World Championship Classification» (en anglès). Dorna Sports S.L., 26-11-2023.
* ↑ Psoroulas, Fabio. «Gara Sprint GP Portimao 2024: Vinales vince davanti a Marquez e Martin! Bagnaia sbaglia quando era in testa e chiude 4º» (en italià). Warner Bros Discovery, 23-03-2024.
* ↑ Nugnes, Matteo. «MotoGP | Super pole di Vinales ad Austin, Acosta è in prima fila!» (en italià). Motorsport Network, 13-04-2024.
* ↑ Nugnes, Matteo. «MotoGP | Bis di Vinales nella Sprint di Austin, sul podio Marquez e Martin» (en italià). Motorsport Network, 13-04-2024.
* 1 2 3 Clarós, Isabel. «MotoGP: Maverick Viñales, un piloto de motos con nombre de aviador» (en castellà). lavanguardia.com. La Vanguardia, 03-07-2022. [Consulta: 9 setembre 2024].
* ↑ Merlos, Josep Lluís. «Piloto profesional, ¿una utopía para las mujeres?» (en castellà). solomoto.es. Solo Moto, 2020. Arxivat de l'original el 2021-03-08. [Consulta: 8 novembre 2023].
* ↑ «La Fontanesi si di..Kiara: "Amo Maverick Vinales"» (en italià). La Gazzetta dello Sport - Tutto il rosa della vita. [Consulta: 10 abril 2016].

## Enllaços externs

* Perfil a MotoGP.com (anglès)
Campions del Món de motociclisme de 125cc i Moto3$^1$ :
1949 - Pagani
1950 - Ruffo
1951 - Ubbiali
1952 - Sandford
1953 - Haas
1954 - Hollaus
1955 - Ubbiali
1956 - Ubbiali
1957 - Provini
1958 - Ubbiali
1959 - Ubbiali
1960 - Ubbiali
1961 - Phillis
1962 - Taveri
1963 - Anderson
1964 - Taveri
1965 - Anderson
1966 - Taveri
1967 - Ivy
1968 - Read
1969 - Simmonds
1970 - Braun
1971 - Nieto
1972 - Nieto
1973 - Andersson
1974 - Andersson
1975 - Pileri
1976 - Bianchi
1977 - Bianchi
1978 - Lazzarini
1979 - Nieto
1980 - Bianchi
1981 - Nieto
1982 - Nieto
1983 - Nieto
1984 - Nieto
1985 - Gresini
1986 - Cadalora
1987 - Gresini
1988 - Martínez
1989 - Crivillé
1990 - Capirossi
1991 - Capirossi
1992 - Gramigni
1993 - Raudies
1994 - Sakata
1995 - Aoki
1996 - Aoki
1997 - Rossi
1998 - Sakata
1999 - Alzamora
2000 - Locatelli
2001 - Poggiali
2002 - Vincent
2003 - Pedrosa
2004 - Dovizioso
2005 - Lüthi
2006 - Bautista
2007 - Talmácsi
2008 - Di Meglio
2009 - Simón
2010 - M. Márquez
2011 - Terol
2012 - Cortese
2013 - Viñales
2014 - À. Márquez
2015 - Kent
2016 - Binder
2017 - Mir
2018 - Martin
2019 - D. Porta
2020 - Arenas
2021 - Acosta
2022 - Guevara
2023 - Masià
2024 - Alonso :
$^1$El campionat de 125cc se substituí pel nou de Moto3 la temporada de 2012. :